באג לייף

עלילה

הסרט מספר על פליק (דייב פולי), נמלה רב פעלים והמצאות, אשר עובד במושבת נמלים שמחויבת לאסוף אוכל לתשלום דמי חסות בשביל החגבים.
את הנמלים מנהיגה הנסיכה אטה (ג'וליה לואי-דרייפוס). יום אחד מפיל פליק בטעות לנהר את האוכל שאספו הנמלים עבור החגבים, לאחר שהחגבים מגלים זאת הם כועסים על הנמלים אך נותנים להם הזדמנות לאסוף שוב אוכל אך עד הסתיו בלבד זמן קצר ביותר בעוד הנמלים מנסים להשיג אוכל גם לעצמם. פליק מחליט שנמאס לו לחיות במצב משפיל זה והוא הולך לחפש צבא שיעזור לו ולשאר הנמלים נגד החגבים ומנהיגם הופר (קווין ספייסי). לרוע מזלו הדבר היחיד שהוא מוצא זה חרקי קרקס כושלים, חרקי הקרקס משתמשים בתעלולי הקרקס שלהם על מנת לשטות בחגבים ולהפחידם. תוכניתם היא להפחיד את החגבים עם ציפור גדולה ומזויפת, תחילה התוכנית עובדת אך הציפור מתחילה לעלות באש וכך נחשפת התרמית. החגבים חוטפים את הנסיכה אטה ומאיימים להרוג אותה אם הנמלה שאחראי לזה לא יתוודה, פליק מודה במעשה ועוצר בעדם. לאחר שהנמלים רואים את התעוזה והאומץ של פליק הם מצטרפים אליו ונאבקים בחגבים, הופר חוטף את פליק ומתכנן להורגו יחד עם הנסיכה אטה אך לפני שהוא עושה זאת מופיעה ציפור אמיתית שאוכלת את הופר ואת שאר החגבים.
בסוף הסרט מודים הנמלים לפליק ומכתירים אותו כגיבור, הנסיכה אטה הופכת למלכה וחרקי הקרקס חוזרים לקרקס.

ביקורת חברתית

הסרט מציג את נושא הריבונות. כאשר הנמלים מיוצגים כעם נכבש ומדוכא על ידי החגבים, עליהם לשלם מיסים קשים ואף מועבדים בפרך דברים אשר גורמים לעיתים לפגיעה בהישרדותם של הנמלים. הנמלים עובדות יחדיו כדי להילחם בעם המדכא אותם ולהשיג את ריבונותם ועצמאותם כ"עם". 
הדימוי של "נמלים" מתאר את האנשים הקטנים בעם ואף הדרך שבה חלק מהשליטים רואים את העם. אך הנמלים הקטנים יכולים להתאגד יחדיו והשיג את חירותם ועצמאותם כקבוצה אחת גדולה ומאוחדת.
הסרט מראה שמעמד הוא דבר יחסי, אשר לו פרספקטיבות שונות. מעמד הנמלים נמוך משל החגבים אך מעמד החגבים נמוך משל הציפורים.
הסרט מציג קבוצת עובדי קרקס, שהינם סוגים שונים של חרקים, בעלי הבדלי חיצוניות, גישה, הרגלים, מנהגים ולעיתים שפה. אשר עובדים יחדיו למעד מטרה אחת - ליצור אומנות ולבדר אנשים. הסרט מנסה לומר כי לאומנות יש את הכוח לשים את מעמדות, הבדלים ומלחמות בצד, ולהתרכז ביצירת דברים יחדיו.

פיתוח

במהלך קיץ 1994 החלו פיקסאר בחיפוש אחר רעיונות לסרטים נוספים לאחר צאת "צעצוע של סיפור". הרעיון המקורי לסרט הגיע במהלך ארוחת צהריים משותפת של ג'ון לאסיטר, אנדרו סטנטון, ג'ו ראנף ופיט דוקטר. לאסיטר וחבריו נמשכו לרעיון של חרקים כדמויות ראשיות, חרקים כמו צעצועים היו פשוטים באותה תקופה לעיבוד להנפשה ממוחשבת, סטנטון וראנף תהו אם יוכלו לכתוב סרט שגיבוריו הם חרקים והוא יבוסס בחלקו על "הצרצר והנמלה". סטנטון וראנף החלו לדון בעניין הסרט והחלו לחשוב על רעיונות, לאסיטר אהב את הרעיון והוא הציע מספר רעיונות. הרעיון התבשל עד 1995 כשהחלו לעבוד על הסרט ברצינות.
במהלך ההקרנה המוקדמת של "צעצוע של סיפור" ביוני 1995 הובא רעיון הסרט למנכ"ל דיסני דאז מייקל אייזנר שאישר את הדבר והעביר אותו בתחילת יולי לדירקטוריון דיסני. ב-7 ביולי 1995 אישרו דיסני את הפקת הסרט.

כתיבה

במשל "הנמלה והחגב" שעליו מבוסס הסרט החגב מבזבז את חודשי הקיץ והאביב בשירה בעוד הנמלה אוספת במהלך האביב והקיץ אוכל לחורף, כאשר מגיע החורף החגב מתחנן לאוכל מן הנמלה אך היא צוחקת עליו ומגרשת אותו; אנדרו סטנטון וג'ו ראנף החליטו כי החגב פשוט יכול לגנוב את האוכל. לאחר שסטנטון סיים את טיוטת התסריט הוא התחיל להטיל ספק באחד מוטיבי העלילה המרכזיים - כשחרקי הקרקס הגיעו למושבה לרמות את נמלים ונשארו לבסוף להילחם בהם; הוא הרגיש שחרקי הקרקס היו דמויות דוחות ושקרניות ושזה לא מציאותי אם הם יישארו להילחם וישנו את אישיותם, גם הסיבה שבגללה החרקים נשארו לא הייתה מציאותית בשביל סטנטון. סטנטון לא היו מרוצה מהתסריט כלל והוא החליט שהוא צריך שינוי גדול ובמיוחד בגישה. סטנטון החל לעבוד עם ראנף ודונלד מקרי עם שינויים בתסריט וליטש מעט את התסריט יחד עם לאסיטר.

ביקורת

הסרט זכה לביקורות חיוביות בעיקר. באתר Rotten Tomatoes קיבל הסרט ציון של 92% המבוסס על 81 חוות דעת, קונצנזוס האתר החליט כי הסרט מבדר ומלהיב. באתר Metacritic קיבל הסרט ציון של 77 המבוסס על 23 ביקורות. טוד מקארתי ממגזין וראייטי שיבח את הסרט. ב-ReelViews קיבל הסרט שלושה וחצי כוכבים ושובח. רוג'ר איברט נתן לסרט שלושה וחצי כוכבים מתוך ארבעה ושיבח אותו. בעיתון לוס אנג'לס טיימס קיבל הסרט ארבעה כוכבים מתוך חמישה. בעיתון סן פרנסיסקו כרוניקל קיבל הסרט ארבעה כוכבים מתוך ארבעה והוא שובח רבות. במגזין Time שובח הסרט ונכתב כי "עלילה בוגרת ויפה; דמויות מצוינות ומסודרות; בדיחות גדושות; רגש". במגזין Entertainment Weekly שובח הסרט ונכתב עליו כי "באג לייף יכול להיות הסרט המדהים ביותר שראיתי (מבקר הקולנוע)". ב-CNN נאמר על הסרט כי "באג לייף הוא סרט מושלם לחגים. הוא מכיל מסר אופטימי גדול... משעשע עבור מבוגרים וילדים". בעיתון שיקגו טריביון קיבל הסרט שלושה וחצי כוכבים מתוך ארבעה. בשונה מן השאר קיבל הסרט ביקורת שלילית בעיתון הוושינגטון פוסט.

הכנסות

הסרט גרף בארצות הברית $162,798,565 ו-$200,600,000 מחוץ לארצות הברית, ברחבי העולם כולו גרף הסרט $363,398,565. בסוף השבוע הראשון שלו גרף הסרט $33,258,052 ודורג ראשון בקופות, הסרט שמר על דירוגו ראשון בקופות במשך שבועיים.